แจ้งเตือนประชาชนในพื้นที่ภาคเหนือตอนบน ระมัดระวังสภาพอากาศแปรปรวนเกิดพายุฝนฟ้าคะนอง ลูกเห็บตก 4-6 กุมภาพันธ์นี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า ได้ออกประกาศแจ้งเตือนประชาชนในพื้นที่ภาคเหนือตอนบนให้ติดตามสถานการณ์สภาพอากาศแปรปรวนซึ่งจะมีผลกระทบตั้งแต่วันที่ 4 - 6 กุมภาพันธ์ 2565 จากคลื่นกระแสลมฝ่ายตะวันตกจะเคลื่อนเข้าปกคลุมภาคเหนือ มีผลให้ภาคเหนือบริเวณจังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน และแพร่ มีพายุฝนฟ้าคะนอง ลมกระโชกแรงและลูกเห็บตกบางพื้นที่ จากนั้นอุณหภูมิจะลดลง 2-4 องศาเซลเซียส  โดยเฉพาะบริเวณยอดดอยจะมีอากาศหนาวถึงหนาวจัด อุณหภูมิต่ำสุด 3-12 องศาเซลเซียส กับมีน้ำค้างแข็งบางแห่ง ขอให้ประชาชนที่อาศัยอยู่ในบริเวณดังกล่าวระวังอันตรายจากฝนฟ้าคะนองและลมกระโชกแรง รวมถึงฟ้าผ่าที่อาจจะเกิดขึ้นขอให้หลีกเสี่ยงการอยู่ในที่โล่งแจ้ง ใต้ตันไม่ใหญ่และป้ายโฆษณาที่ไม่แข็งแรง เกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรขณะเดียวกันในช่วงนี้ มวลอากาศเย็นอีกระลอกจากประเทศจีนจะแผ่เสริมลงมาปกคลุมบริเวณภาคตะวันออกเฉียงเหนือ ภาคกลาง และภาคตะวันออก ทำให้มีอุณหภูมิลดลง ขณะที่พื้นที่ภาคใต้จะมีฝนฟ้าคะนองร้อยละ 40 โดยเฉพาะภาคใต้ฝั่งอ่าวไทยตั้งแต่จังหวัดประจวบคีรีขันธ์ ชุมพร สุราษฎร์ธานี นครศรีธรรมราช พัทลุง สงขลา ปัตตานี และนราธิวาส